Friedrich Engel (matematiker)

Friedrich Engel (født 26. desember 1861 i Lugau, død 29. september 1941 i Giessen) var en tysk matematiker. Hans viktigste bidrag skyltes samarbeidet med Sophus Lie. I tillegg hadde han interesse for ikke-euklidsk geometri og arbeidet med teorien for partielle differensialligninger. Stor betydning fikk også hans utgivelse av de samlete verker til Hermann Grassmann slik at de ble bedre kjent.

Engel begynte sin høyere utdannelse i 1872 ved gymnaset i Greiz i den tyske delstaten Thüringen. Etter å ha gjort seg ferdig i 1879, fortsatte han videregående studier ved Universitetet i Leipzig. Der ble han i 1883 tildelt en doktorgrad basert på avhandlingen  om berøringstransformasjoner.

Etter et år i militæret ble han invitert til å arbeide sammen med Sophus Lie i datidens Christiania etter anbefaling av Felix Klein. Sammen startet de med å utforske egenskapene til de transformasjonsgruppene som Lie tidligere hadde oppdaget. Det var dette samarbeidet som førte til at disse nye, matematiske strukturene i ettertid fikk så stor betydning under navnet Lie-grupper.

Da Engel returnerte til Leipzig i 1885, avla han sin habilitation der og ble ansatt ved universitet. Året etter forlot Klein professoratet han hadde der og tok opp en tilsvarende stilling ved Universitetet i Göttingen. Lie overtok professoratet etter Klein i Leipzig slik at han kunne fortsette samarbeidet med Engel. I de følgende årene skrev de sammen et verk om Lie-grupper  som ble utgitt i tre bind.

Engel ble i 1889 utnevnt til full professor i Leipzig, men overtok likevel et annet professorat i Greifswald fra 1904 og deretter et i Giessen i 1913. Der ble han til han gikk av i 1931.
I denne perioden utga han de samlete verker til Hermann Grassmann og på den måten gjorde hans banebrytende studier kjent. Likedan oversatte han arbeidene til  Nikolaj Lobatsjevskij om hyperbolsk geometri til tysk slik at de fikk en større utbredelse. Dette fulgte han opp med egne arbeid innen ikke-euklidsk geometri. I de siste årene av sitt aktive liv ga han ut i samarbeid med Poul Heegaard ved Universitetet i Oslo, Lies samlete arbeid i seks bind.

Engel ble i løpet av sitt liv valgt inn som medlem i videnskapsakademi i flere land. I forbindelse med Abel-jubileumet i 1902 be han kreert til æresdoktor ved Universitetet i Oslo.

Referanser

Eksterne lenker
 MacTutor, Friedrich Engel, University of St. Andrews, Scotland.

Fødsler i 1861
Dødsfall i 1941
Tyske matematikere
Geometere